b'\n_START_ARTICLE_\nWesterschelde\n_START_PARAGRAPH_\nWesterschelde er en fjord i elven Scheldes utl\xc3\xb8p i den nederlandske provinsen Zeeland. I motsetning til Oosterschelde, Grevelingen og Haringvliet er denne fjorden ikke stengt av en av demningene i Deltaprosjektet (ned. Deltawerken), da den er viktig for skipstransport til og fra Antwerpen i Belgia. Hadde Westerschelde blitt stengt, ville Antwerpens havn mistet tilgangen til Nordsj\xc3\xb8en. De nederlandske myndighetene l\xc3\xb8ste dette problemet ved \xc3\xa5 gj\xc3\xb8re dikene h\xc3\xb8yere og dessuten forsterke dem._NEWLINE_Denne fjorden er relativt ung, i middelalderen var den ikke stort mer enn en vik som i historiske kilder kalles Sincfal. Scheldes opprinnelige l\xc3\xb8p og delta var dagens Oosterschelde. Lengre \xc3\xb8st, der Hontenisse ligger n\xc3\xa5, hadde i middelalderen en elv kalt Honte sitt l\xc3\xb8p gjennom et myromr\xc3\xa5de. Honte hadde sitt utl\xc3\xb8p lenger \xc3\xb8st, i Schelde. Takket v\xc3\xa6re flere springfloer som inntraff tidlig i det 12. \xc3\xa5rhundre \xe2\x80\x93 eller kanskje s\xc3\xa5 tidlig som i det 9. \xc3\xa5rhundre \xe2\x80\x93 ble Schelde og Honte forbundet med hverandre, slik ble fjorden Westerschelde skapt. I \xc3\xa5rhundrene som fulgte ble fjorden stadig bredere og ogs\xc3\xa5 en kilde til flere oversv\xc3\xb8mmelser._NEWLINE_Fordi fjorden ikke er avstengt fra Nordsj\xc3\xb8en, p\xc3\xa5virkes den av tidevannet. Dessverre er Schelde meget forurenset, noe som blir tydelig n\xc3\xa5r man ser mangelen p\xc3\xa5 liv i store deler av den. Takket v\xc3\xa6re kloakkrenseanlegg minskes tilf\xc3\xb8rselen av nytt biologisk materiale, noe som gir bunnslammet mulighet til \xc3\xa5 oksidere. Dette vil i tidens l\xc3\xb8p f\xc3\xb8re til at Schelde og dermed ogs\xc3\xa5 Westerschelde blir renere._NEWLINE_Westerschelde er en hindring b\xc3\xa5de for skipsfart og transport mellom Zeeuws-Vlaanderen og resten av Zeeland. Problemet for veitransport ble i 2003 l\xc3\xb8st ved hjelp av Westerscheldetunnelen, Nederlands lengste veitunnel. For skipsfarten er den en hindring p\xc3\xa5 grunn av at dens l\xc3\xb8p ikke er rett, tidevannets bevegelser og sandbanker som flyttes av tidevannet. Skip har g\xc3\xa5tt og g\xc3\xa5r regelmessig p\xc3\xa5 grunn her. I 1995 ble en avtale med hensyn til fjerning av gamle skipsvrak underskrevet av regjeringene i Flandern og Nederland. I l\xc3\xb8pet av 2003 skal 38 vrak ha blitt fjernet fra skipsrennen til Antwerpen. Det st\xc3\xb8rste vraket ble fjernet i juni 2003, den 131 meter lange Alan A. Dale.\n_START_SECTION_\nFerge\n_START_PARAGRAPH_\nFergen mellom Vlissingen og Breskens, brukes ikke til \xc3\xa5 frakte biler etter at tunnelen \xc3\xa5pnet. Den er n\xc3\xa5 passasjerferge, drevet av BBA Fast Ferries Zeeland, (del av Connex). I begynnelsen med de opprinnelige fergene, fra 2. mai 2004 ble to sm\xc3\xa5, katamaranlignende skip satt i trafikk. Disse heter \xc2\xabPrins Willem Alexander\xc2\xbb og \xc2\xabPrinses Maxima\xc2\xbb og ble bygget av verftet Royal Schelde Group i Vlissingen.'